Jubileumi Kazinczy-napok

Húsz évvel ezelőtt vette fel Kazinczy Ferenc nevét a kincsesbányai iskola. Azóta a névadó, nyelvújító tiszteletére hagyományosan október végén szervezik a Kazinczy-napokat. Az idei, jubileumi rendezvénysorozat megvalósítására sikeres KLIK-es pályázatot nyújtottak be „Az iskola közös ügyünk” témakörben.

Október 21-én a magnyitó ünnepséget a Művelődési Házban tartották, ahol a „Haza és anyanyelv” című, nagyszabású irodalmi emlékműsorban az iskola minden tanulója szerepelt. A 167 diák mellett a pedagógusok és volt tanítványok is felléptek. Az ünnepség második felében az osztályok képviselői virágot helyeztek el a Kazinczy- emlékfalnál, a „zöld diákönkormányzat képviselői pedig emlékfát ültettek.

Ezt követően programkavalkád várta a diákokat: kiállítások, régi korok játékai, gyöngyfűzés, teasarok, csillámtetoválás, „pöci-foci” stb. Az Iparkamara jóvoltából szakmák bemutatójára is sor került, melyet a diákok nagy érdeklődése övezett.

Délután körzeti tanulmányi versenyeket rendeztek tíz iskola, köztük a madari Édes Gergely testvériskola diákküldöttségének részvételével. Az anyanyelvi versenyt a házigazda, Kazinczy Tagiskola csapata, míg a „Kis természettudós” versenyt a Csókakői Tagiskola felsős csapata nyerte. A német népismereti versenyen első helyezést értek el a Petőfi Sándor Általános Iskola diákjai, az alsós komplex versenyt pedig a Csákberényi Tagiskola diákjai nyerték.

A második napra terezett sportversenyeket, a Kazinczy-kupát a zord időjárás és a katasztrófavédelmi előrejelzés miatt egy tavaszi időpontra kellett halasztani.

Azonban a sok érdekes program kárpótolta a diákokat: népi mesemondót hallgathattak, óriás zsiráffal és Stoplival, a Videoton hivatalos reklámfigurájával találkozhattak és fotózkodhattak, táncbemutatókat láthattak, kézműveskedhettek.

Az iskolai jeles napokat méltóképpen zárta az 1956-os forradalom- és szabadságharc tiszteletére rendezett ünnepi műsor, melyet az iskola 8. osztályos tanulói készítettek, s mely egyben községi ünnepély is volt a Művelődési Házban.

A Kazinczy-napok színvonalát, sikerét ebben az évben is széleskörű összefogással tudták biztosítani. A programok megvalósításához, a versenyek díjazásához jelentős támogatást nyújtottak a települési önkormányzatok, vállalkozók, üzemek, kft.-k, a civil szervezet és nyugdíjasklub, a szülők, az alapítvány és magánszemélyek is. A kitűnő vendéglátásról mindkét napon a Szülői Munkaközösség aktív tagjai gondoskodtak, az iskola nyugdíjas pedagógusának koordinálásával.

Mindenkit köszönet illet a segítségért, az önzetlen, példa értékű támogatásért.

Kincsesbánya, 2014. október 24.

Keszte Jánosné

/tagintézmény-vezető/